Predkladacia správa

Správa o stave čerpanie finančných prostriedkov z Fondu solidarity Európskej únie sa predkladá na základe uznesenia vlády SR č. 611 zo 17. augusta 2005 v časti C.4. ktoré uložilo do 30. 6. 2006 povinnosť podať informáciu o čerpaní prostriedkov z FS EÚ. 

Účelom získaného príspevku z Fondu solidarity Európskej únie (ďalej len „FSEÚ“) je prispieť na náklady súvisiace s odstraňovaním následkov veternej kalamity ktorá postihla SR dňa 19. novembra 2004. 

Fond solidarity bol oficiálne založený nariadením Rady (ES) č. 2012/2002. Slovenská republika podala žiadosť o prostriedky z tohto fondu 24. januára 2005 s pripojenou žiadosťou o podporu z FSEÚ na riešenie dôsledkov prírodnej katastrofy, ktorá postihla Vysoké Tatry v novembri 2004.

Podľa návrhu Európskej komisie bol Slovenskej republike pridelený z FSEÚ grant vo výške 5,67 mil. EUR. 

Postupy a mechanizmus implementácie finančných prostriedkov Fondu solidarity Európskej únie a rozdelenie nenávratného finančného príspevku boli schválené vládou SR uznesením č. 1035 z 21. decembra 2005. 

Použitím prostriedkov z Fondu solidarity EÚ sa zaoberá Výbor vlády SR pre obnovu a rozvoj Vysokých Tatier, ktorý vo svojej gescii vytvoril pracovnú skupinu, ktorá vypracovala návrh implementácie a v súčasnosti koordinuje použitie  týchto prostriedkov.

